RO Jurnalul Oficial al Uniunii Europene L 112/1

REGULAMENTUL (UE) NR. 364/2014 AL COMISIEI

din 4 aprilie 2014

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru fenpiroximat, flubendiamidă, izopirazam, kresoxim-metil, spirotetramat și tiacloprid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru kresoxim-metil și tiacloprid au fost stabilite în anexa II și în partea B din anexa III la Regulamentul (CE) nr. 396/2005. LMR-urile pentru fenpiroximat, flubendiamidă, izopirazam și spirotetramat au fost stabilite în partea A din anexa III la Regulamentul (CE) nr. 396/2005.

(2) În contextul unei proceduri de autorizare a utilizării unui produs de protecție a plantelor care conține substanța activă fenpiroximat pe mure, zmeură, ardei și fasole (păstăi), a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(3) În ceea ce privește flubendiamida, o astfel de cerere a fost depusă pentru căpșuni. În ceea ce privește substanța izopirazam, a fost depusă o astfel de cerere pentru legume rădăcinoase și cu tuberculi (cu excepția sfeclei de zahăr, a cartofilor și a legumelor rădăcinoase și cu tuberculi tropicale), ardei și cucurbitacee. În ceea ce privește substanța kresoxim-metil, o astfel de cerere a fost depusă pentru păducelul spaniol. În ceea ce privește substanța spirotetramat, o astfel de cerere a fost depusă pentru căpșuni, banane, măsline de masă și ceapă eșalotă. În ceea ce privește substanța tiacloprid, o astfel de cerere a fost depusă pentru spanac și similare (frunze).

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea spirotetramatului pe ananas. Solicitantul susține că utilizarea autorizată a substanței respective pe astfel de culturi în Statele Unite generează reziduuri care depășesc LMR prevăzută în Regulamentul (CE) nr. 396/2005 și că este necesară stabilirea unor LMR mai ridicate pentru a se evita barierele comerciale la importul culturii respective.

(5) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(6) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(7) Autoritatea a concluzionat în avizul său motivat că, în ceea ce privește utilizarea substanței kresoxim-metil pe păducelul spaniol, datele prezentate sunt suficiente pentru a stabili o nouă LMR, pe baza utilizării în exterior în nordul UE. În ceea ce privește utilizarea substanței tiacloprid pe spanac și similare (frunze), datele prezentate sunt suficiente pentru a stabili o nouă LMR pe baza utilizării în exterior în nordul UE, numai pentru frunzele de spanac și de sfeclă.

(8) În ceea ce privește celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu au indicat existența unui risc de depășire a dozei zilnice acceptabile (DZA) sau a dozei acute de referință (DAR).

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Prin urmare, Regulamentul (CE) nr. 396/2005 ar trebui modificat în consecință.

(11) Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 aprilie 2014. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRLs for fenpyroximate in various crops (Aviz motivat privind modificarea LMR-urilor existente pentru fenpiroximat în vederea utilizării pe diverse culturi). EFSA Journal 2013;11(6):3272 [45 p.]. doi:10.2903/j.efsa.2013.3272.

Reasoned opinion on the modification of the existing MRL for flubendiamide in strawberries (Aviz motivat privind modificarea LMR existente pentru flubendiamidă în vederea utilizării pe căpșuni). EFSA Journal 2013;11(10):3403 [27 p.]. doi:10.2903/j.efsa.2013.3403.

Reasoned opinion on the modification of the existing MRLs for isopyrazam in various vegetables (Aviz motivat privind modificarea LMR existente pentru izopirazam în vederea utilizării pe diverse legume). EFSA Journal 2013;11(9):3385 [38 p.]. doi:10.2903/j.efsa.2013.3385.

Reasoned opinion on the modification of the existing MRL for kresoxim-methyl in azaroles (Aviz motivat privind modificarea LMR existente pentru kresoxim-metil în vederea utilizării pe păducel spaniol). EFSA Journal 2013;11(7):3344 [25 p.]. doi:10.2903/j.efsa.2013.3344.

Reasoned opinion on the modification of the existing MRLs for spirotetramat in strawberries, bananas, table olives, pineapples and shallots (Aviz motivat privind modificarea LMR existente pentru spirotetramat în vederea utilizării pe căpșuni, banane, măsline de masă, ananas și ceapă eșalotă). EFSA Journal 2013;11(9):3361 [38 p.]. doi:10.2903/j.efsa.2013.3361.

Reasoned opinion on the modification of the existing MRLs for thiacloprid in spinach and similar leaves [Aviz motivat privind modificarea LMR existente pentru tiacloprid în vederea utilizării pe spanac și plante similare (frunze)]. EFSA Journal 2013;11(9):3382 [26 p.]. doi:10.2903/j.efsa.2013.3382.